Salpausselän Rakentajat (SSR) nousi otsikoihin kesällä 2016, kun Yle uutisoi viime vuosikymmenen vaihteen vaalirahaskandaalissa Nova Group -yhtiöiden talousrikoksista tuomittujen liikemiesten Arto Merisalon ja Tapani Yli-Saunamäen hoitavan yhtiön projekteja.

Salpausselän Rakentajien hankkeissa toimi tuolloin tavarataloistaan tunnettuun J. Kärkkäinen -konserniin kuuluva kehitysyhtiö Sadepisara ja Salpausselän Rakentajien enemmistöomistaja Mika Wileniuksen yksin omistama kiinteistökehitysyhtiö MW-Invest.

Wilenius muun muassa järjesti MW-Investin kautta yhdessä Merisalon ja Yli-Saunamäen kanssa kesällä 2016 “vaikuttajaristeilyn”, jolle osallistui useita poliitikkoja ja liikemiehiä. Wilenius myös rahoitti valtiovarainministeri Petteri Orpon puheenjohtajakampanjaa.

J.Kärkkäinen -konserniin kuuluneessa Sadepisara-konsulttiyhtiössä työskenteli Merisalon lisäksi muitakin vaalirahakohun keskiössä olleen Nova Group -yhtiön entisiä työntekijöitä.

MW-Investissä puolestaan työskenteli Nova Groupin entinen toimitusjohtaja Tapani Yli-Saunamäki. Yhtiöt olivat virallisesti täysin erillään toisistaan ja SSR:stä, mutta ne olivat kuitenkin yhdessä mukana lukuisissa SSR-konsernin hankkeissa.

Merisalo toimi muun muassa hankkeessa, jossa Nuorisosäätiö rakennutti Lahden keskustaan paraatipaikalle kerrostalon. Sen yläkerroksiin tuli jättimäisiä luksusasuntoja. Nuorisosäätiön tehtävänä on säätiön sääntöjen mukaan sosiaalinen nuorisotyö ja nuorten itsenäistymisen tukeminen, jolloin ajatuksena pitäisi olla edullinen nuorisoasuminen.

Nuorisosäätiötä rahoittava Asumisen rahoittamis- ja kehittämiskeskus Ara onkin sittemmin puuttunut säätiön rakennushankkeisiin.

Ara tiedotti kesäkuussa 2017, että Nuorisosäätiö on rikkonut merkittävällä tavalla yleishyödyllisyyttä koskevaa lainsäädäntöä. Tätä ennen julkisuudessa oli keskusteltu säätiön kasvaneesta kovan rahan rakentamisesta.

Ara kieltäytyy yksilöimästä, mitkä rakennuskohteet tai sijoitukset se on todennut lainvastaisiksi.

Joka tapauksessa SSR-konsernin johtaja Arto Kukkonen kertoo, että Lahden kattohuoneistot ovat siirtyneet rakennusyhtiön vastuulle. SSR on Kukkosen mukaan sitoutunut löytämään ostajat Nuorisosäätiön luksusasunnoille tai ostamaan ne itse.

Konsernijohtaja ei kerro, mistä SSR on pääomistajansa konsulttiyhtiölle maksanut.

SSR-konserni on vuoden 2016 tilinpäätöksensä mukaan tehnyt 720 000 eurolla ostoja pääomistajansa Mika Wileniuksen MW-Investiltä. Konsernijohtaja Arto Kukkonen ei kerro, mistä SSR-konserni on pääomistajansa konsulttiyhtiölle maksanut. Hän vetoaa liikesalaisuuteen.

Rahaa Wileniuksen MW-Investille on tullut muistakin lähteistä, sillä yhtiön liikevaihto oli viime tilikaudella noin 2,2 miljoonaa euroa. Tästä rahasta palkkoihin kului vain parikymmentätuhatta euroa, mutta liiketoiminnan muut kulut olivat lähes kaksi miljoonaa.

MW-Investin laskuttama raha on siis kulkenut valtaosaltaan Wileniuksen konsulttiyhtiöstä edelleen jonnekin. Mika Wilenius ei suostunut kommentoimaan asiaa Suomen Kuvalehdelle.

”Monenkirjavasta taustastaan huolimatta rautainen alan kokemus…”

Wilenius myi kesällä 2017 MW-Invest -yhtiönsä virolaisen Gaido Kentemin yhtiölle.

Kentem on pitkäaikainen Salpausselän Rakentajien työnjohtaja, joka viime vuosikymmenellä istui myös yhtiön hallituksessa. Nykyään hän on SSR-konsernin Viron-yhtiön SSR Estonia OÜ:n hallituksen jäsen. Kaupan yhteydessä MW-Investin nimi muutettiin NordPoint Development Finland Oy:ksi.

Suomessa ja Virossa useita yhtiöitä omistava Kentem osti marraskuussa 2017 myös tavarataloistaan tunnettuun J. Kärkkäinen -konserniin kuuluneen Sadepisara-konsulttiyhtiön. Sadepisarasta tuli NordPoint Consulting Finland Oy.

Samalla vuosikymmenen takaisesta vaalirahaskandaalista tutuksi tulleet Nova Group -miehet Arto Merisalo ja Tapani Yli-Saunamäki siirtyivät työskentelemään samalle työnantajalle.

Rakennusinsinööri Gaido Kentem lähetti yrityskaupasta tiedotteen, jossa kehui nimenomaan Merisaloa.

”Tiedän, että hänellä on monenkirjavasta taustastaan huolimatta rautainen alan kokemus, ylivoimainen tieto ja tuntemus koko Suomen kiinteistömarkkinoista sekä tapahtumista ja hän on yksi kaikkein kokeneimmista kiinteistökehityspuolen osaajista Suomessa”, Kentem kirjoitti.

”Mielenkiintoinen tarina :) Hyvät Joulut.”

Tiedotteessa kerrotaan myös Destian entisen toimitusjohtajan Jukka Laaksovirran työskentelevän Kentemin palveluksessa.

Juha Kärkkäinen ei halunnut kommentoida konsulttiyhtiönsä myyntiä, vaan vastasi Suomen Kuvalehden sähköpostiin lyhyesti. ”Mielenkiintoinen tarina :) Hyvät Joulut.”

Arto Merisalon mielestä yrityskaupoissa ei ole ”jättisuurta uutisarvoa”.

”Virolainen kohtuullisen menestynyt rakennusinsinööri, joka on ollut suomalaisten palveluksessa Venäjällä ja Suomessa, tulee Suomeen toimimaan aktiivisesti. Eikö ole loogista, että hän ostaa mieluummin olemassaolevia toimintoja kuin perustaa tyhjästä”, sanoo Merisalo.

Gaido Kentem ei antanut haastattelua Suomen Kuvalehdelle. Kieltäytymisestä ilmoitti Kentemin juristi.

”Luonnollisesti emme näe tarpeelliseksi kommentoida enemmälti asiakas- ja liikesuhteitamme, hankkeitamme, emmekä tehtyjen yrityskauppojen yksityiskohtia muilta osin, kuin toteamalla, että niiden osalta olemme toimineet Suomen ja Viron lakien mukaan sekä olemme täyttäneet kaikki velvoitteemme asianmukaisesti”, Kentemin lakimies kirjoitti.

Wilenius ei suostu kommentoimaan syitä konsulttiyhtiönsä myyntiin.

SSR-konsernin ja Wileniuksen ympärillä on tehty järjestelyjä muutenkin.

Wilenius jätti jo aiemmin tehtävänsä yhtiön tuotantojohtajana ja hallituksen jäsenenä. Samoihin aikoihin hän perusti Mika Wilenius Oy -nimisen yhtiön, joka verkkosivujensa mukaan on “yhteiskunnan mittareilla menestyneen yrittäjä Mika Wileniuksen oma tapa antaa takaisin niille jotka itse näkee parhaana vaihtoehtona”. Verkkosivujen mukaan yhtiö tukee nuorisourheilua.



Wilenius on siis ottanut etäisyyttä rakennusyhtiöönsä ja ainakin näyttää irroittautuneen kokonaan kiinteistökehitysyhtiöstään sen jälkeen, kun hänen veroparatiisitilinsä, erikoiset asuntokauppansa sekä vaalirahoittajayhteytensä paljastuivat.



Wilenius itse ei suostu kommentoimaan syitä SSR:n johdosta vetäytymiseen tai konsulttiyhtiönsä myyntiin.

Hänen asianajajansa Jari Korhonen oli Wileniuksen pyynnöstä yhteydessä Suomen Kuvalehteen. Korhonen kiisti, että Wileniuksen vetäytymisessä olisi kyse yhtiön kasvojenpesusta mahdollista myyntiä varten.

Tänä vuonna maksuvaikeuksista kärsineen SSR-konsernin omistajilla on kuitenkin halu rahastaa voittonsa.

SSR-konserni kertoi tänä syksynä potentiaalisille sijoittajille joukkovelkakirjalainaa hakiessaan, että omistajien tarkoitus on viedä yhtiö pörssiin neljän vuoden sisällä. Konserninjohtaja Kukkonen kertoo, että listautuminen ei ole ”kiveen hakattu”.

”Omistajilla on tähän varmaan useampiakin erilaisia ajatuksia, mutta tuo on yksi niistä mahdollisista pompuista”, sanoo Kukkonen.